Hirm  kuulub neukkude igapäevaelu juurde. Nad kardavad kõike ja kõiki ning see muudab neukkud agressiivseks. Neukkud igatsevad riiki, kus valitseb kord, sest hirm peab tagama neukkudele turvalisuse. Mitte ammu kõlanud loosung "Vali kord!" oli suunatud just neukkude mobiliseerimiseks. Kuna neukku eksistents on seotud vaenlastest kubiseva keskkonnaga, siis riigisõltlasena toetab neukku režiimi, kes võtab vastu karme sanktsioone pättide, lurjuste, varaste, litside, spekulantide, huligaanide ja muude ühiskonna  heidikute vastu. Neukku on surmanuhtluse vankumatu pooldaja, sest tema jaoks on käesolev elu lõplik, pöördumatu ja lootusetu. Neukku maailmapilt on lihtne. Nad vajavad absoluutset tõde, sest seeläbi saab terad sõkaldest ja õiged valedest eemaldatud. Ühiskonnakriitika on neukkude jaoks mõistetamatu nähtus. Kuigi neukku on riigist sõltuv, on riik tema jaoks jumalikustatud, sest riik kehtestab tõe. Ainult neukkul on õigus riiki kritiseerida ja varastada, sest riik on tema oma. Naabril (ligimesel) selline õigus  puudub ja riik peab teda karistama tema pattude pärast.